Sarah Winnemucca

Si Sarah Winnemucca (ipinanganak na Thocmentony o Tocmetone, na sa wikang Paiute ay "Bulaklak-Kabibi") (ca. 1844 – 16 Oktubre 1891) ay isang tanyag na babaeng aktibistang Amerikana na Indiyanang Paiute at edukador. Isa siyang aktibista para sa mga karapatang ng mga Indiyano at nagbigay ng mga panayam hinggil sa mga problema ng sistema ng reserbasyon. Tumulong siya sa pagkakamit ng pagpapalaya ng kaniyang mga tao mula sa Reserbasyon ng Yakima pagkatapos ng Digmaan ng Bannock noong 1878. Malawakan siyang nagbigay ng mga lektura sa Silangan noong 1883 ukol sa mga pang-aapi laban sa mga Katutubong Amerikano sa Kanluran. Nagtatag siya ng isang paaralang pribado para sa mga estudyang Indiyano sa Nevada. Isa siyang maimpluwensiyang pigura sa pagpapaunlad ng mga patakaraan para sa mga Indiyano noong ika-19 na daantaon sa Estados Unidos.

Kilala si Winnemucca sa  paglalathala ng unang nalalamang awtobiyograpiya na isinulat ng isang babaeng Katutubong Amerikano. Ang kaniyang aklat na pinamagatang Life Among the Paiutes: Their Wrongs and Claims (1883, "Buhay sa Piling ng mga Paiuete: Ang Kanilang mga Kamalian at mga Pag-aangkin), ay kapwa isang memoir at kasaysayan ng kaniyang mga tao noong kanilang unang 40 mga taon ng pakikipag-ugnayan sa mga Amerikanong Europeo. Inilarawan ito ng antropologong si Omer Stewart bilang isa sa una at isa sa pinaka matatag na mga aklat na etnohistorikal na naisulat ng isang Indiyanong Amerikano, na madalas na binabanggit ng mga iskolar.

Magmula noong hulihan ng ika-20 daantaon, nakakatanggap si Winnemucca ng muling sumiglang pagpansin dahil sa kaniyang mga naging kontribusyon. Noong 1993, iniluklok siya sa Nevada Writers Hall of Fame. Noong 2005, nag-ambag ang estado ng Nevada ng isang estatwa niya na nililok ng eskultor na si Benjamin Victor, na ibinigay sa National Statuary Hall Collection ng Kapitolyo ng Estados Unidos.

Mga sanggunian 

Mga aktibista mula sa Estados Unidos
Mga katutubong Amerikano
Mga guro
Mga manunulat mula sa Estados Unidos
Katutubong Amerikano